Gran èxit de la I Fira del Llibre de segona mà organitzada per Kanguros_LV
2025-07-24

El Parc La Granja es convertia, el cap de setmana passat, en l’escenari de la I Fira del Llibre de segona mà amb caràcter solidari organitzat des de l’entitat social burjassotera Kanguros_LV, amb l’objectiu de recaptar fons destinats al seu Banc d’Aliments. Fira que, tal com han informat des de l’entitat, ha sigut tot un èxit de participació.

Amb el lema “Llibres que alimenten”, el dissabte i el diumenge es van oferir a mòdics preus els llibres donats pels veïns de Burjassot que han donat una gran resposta a aquesta iniciativa, “acudint de forma massiva a la fira i intercanviant els llibres per donatius que serviran per a omplir lesprestatgeries del Banc d’Aliments de Kanguros_LV”, segons fonts de l’entitat.

L’organització de la fira ha sigut possible gràcies també a la col·laboració de l’Ajuntament de Burjassot, “tant la Casa de Cultura com CEMEF i les instal·lacions del Poliesportiu Municipal, base per a l’ordenació i classificació de la ingent quantitat de llibres que van ser donant els veïns de Burjassot. També gràcies a la col·laboració d’associacions com ADERES, AFEM i Todos con Álex i a l’editorial Fábrica de sueños”.

No va faltar la visita de l’alcalde de Burjassot, Rafa García, acompanyat del regidor de Serveis Municipals, Manuel Lozano, i les regidores de Serveis Socials i Cultura i Joventut, Olga Camps i Estefanía Ballesteros, que no van voler perdre l’oportunitat de ser solidàries, alhora que adquirien diferents llibres.

El cap de setmana comptà també amb la presència de l’Associació Teatral “Paraules i Dones”, que va dur a terme la lectura de Platero i El Principito; del grup juvenil Lauri Volpi, fent globusflèxia; les Clavariesses de l’Encuentro 2017, amb pintura de cares i globus; i Irene Boscá i Carlos Benaches, encarregats de l’ambientació musical.

A més, el diumenge es va dur a terme el lliurament dels premis del I Concurs de contes breus, amb tema solidari, organitzat també per Kanguros i destinat als alumnes dels centres educatius del municipi que cursen 5é i 6é de primària i 1r d’ESO. El premi va ser donat per veïns de Maria Ros.

Donat l’èxit de l’edició d’enguany, Kanguros_LV espera poder celebrar la seua II Fira del Llibre el pròxim any, constituint així un referent tant des del punt de vista cultural com en el de la lluita contra la desigualtat, “mitjançant la recollida d’aquests donatius que es repartiran en forma d’aliments entre les més de 85 famílies necessitades” que acudeixen mensualment al carrer Rocafort, seu del Banc d’Aliments.